En 40-årig asylansøger truede en fængselsbetjent og holdt i retten fast i, at han kun var 15 år

En finger ført vandret hen over halsen.

Sådan signalerede en syrisk asylansøger i går, at han ville skære halsen over på en kvindelig fængselsbetjent i Vestre Fængsel i København. Da han tidligere i dag blev fremstillet i Københavns dommervagt kom det frem, at han klokken 22.30 i går aftes gjorde tegn til at stikke en kvindelig fængselsbetjent ned og skære halsen over på hende. Det skete, mens han sagde:

'I'll make problem and your head go boom'.(Jeg laver problemer og dit hoved siger boom. red.)

Den anholdte var i går på vej til Sverige, men blev tilbageholdt og overdraget til dansk politi. På Station Amager kaldte han to betjente for racister og blev overført til fængslet. Han har forklaret, at han ønsker asyl og oplyste, at han ikke taler med kvinder. Han nægter at have truet nogen eller kaldt betjentene for racister på hverken sit eget sprog eller engelsk.

Han hævdede i øvrigt kun at være 15 år, men i retssagen var der ingen tvivl om, at han snarere var omkring de 40 år, som han også blev registreret under.

Han blev varetægtsfængslet i 16 dage efter udlændingeloven, så han ikke kunne undrage sig sagen.